
一伊伊穌斯合利爾斯托斯宗徒撇特爾予散處彭特戛拉提亞喀葩多伊克亞阿西亞及微肥尼亞移居者、 二卽賴天主聖父預知、憑神寵承聖所簡選、以順服、及伊伊穌斯合利爾斯托斯之血得灑者、願恩寵安和增爾曹、 三天主卽吾主伊伊穌斯合利爾斯托斯父、實滿被讚揚、因其藉鴻慈、以伊伊穌斯合利爾斯托斯復活賜我重生、俾獲有靈之望、 四得無敝無玷無朽、備存於天之業、為爾、 五係賴天主能力、以信保者、致獲末世之顯之救贖、 六因之、爾宜歡樂、雖是時由諸試而暫苦、若必須、 七特為爾信見試、愈寶於煅煉失色之黃金、爾得蒙讚揚尊貴顯榮、於伊伊穌斯合利爾斯托斯復見、 八爾曾未見彼而愛、今未覩但信遂喜、係非言能盡尊榮極之喜、 九固得爾信之果、乃救靈之恩、 十昔言爾將定受恩之諸先知考查者、卽此救贖、 十一彼考查者、乃居伊衷合利爾斯托斯神、預言合利爾斯托斯受難及受榮諸蹟、咸指明係何時何况、 十二然先知得默示、其所言、卽今遵天降聖神使宣之福音、係天神亦竊慕詳察者、彼預宣非自為、乃為我儕、 十三是以可愛者、當堅束爾志、儆醒切望伊伊穌斯合利爾斯托斯降世、所予恩寵、 十四爾效順命子、毋仍蹈昧時慾、 十五乃傚召爾之聖、己亦於所行襲聖、 十六是以經云、爾宜為聖、因吾係聖、 十七且因爾以公義、卽依人所行審判者稱為父、則宜儆惕而旅斯世、 十八常懷得贖於爾祖所傳妄行中、非以易朽金銀、 十九實以合利爾斯托斯寶血、誠如無疵無玷羔、 二十乃創世先預定者、迄今方顯著、為爾、 二一係藉彼而信天主者、卽使其復活丕錫光榮之天主、特欲爾堅信切望之、 二二賴聖神以附順眞實、旣潔爾靈致備愛弟兄無偽、則宜純心相愛、 二三實乃如非由易朽精血而生、係由不朽永存天主活言重生者所宜、 二四蓋凡肉軀猶草、世人榮、如草頭花、草枯花遂謝、 二五惟主聖言永存、其聖言、卽傳爾之福音、

一是以去諸狠恨詭譎、貳心媢嫉毁謗等後、 二傚初生嬰兒、宜慕良聖言乳、為賴之能漸長於救贖、 三因主慈憫若何、爾已親嘗、 四爾曹旣就彼、係活石、人所棄、為天主所選所寶者、 五則己亦如活石、宜成靈堂、及司祭之聖列、為賴伊伊穌斯合利爾斯托斯獻天主欣享之靈祀、 六經云、今吾以所選所寶隅首石、置西翁城、凡信伊必無愧怍、 七故彼於爾信之者、則為寶、於不信之者、則為工師所棄自成隅首石、謂為礙足及陷誘石、 八因伊不伏聖言故被蹶、然預定伊罹此、 九至爾、乃特選之派、有君位之神品、係聖之民、實見納為業、為傳宣召爾出幽暗人靈明之盛德、 十昔爾非民列、今為天主民、素未沾寛免恩、而今已沾之、 十一可愛者、懇爾係旅客僑寓者、離攻爾靈之慾、 十二乃居異教度生、當善所為、致異教昔謗爾中如不善處、今眷顧日至、見爾善行、轉為讚揚主處、 十三凡人閒法度、爾宜為主順服、遵國王、因其權居上、 十四服諸臣、因其奉命彰善癉惡、 十五蓋此卽天主旨、為爾以善行塞愚魯口、 十六所為皆宜合自主張之誠、切毋以此揜飾己弊、乃效服役天主者、 十七厚以待衆、友于弟兄、寅畏天主、敬順君王、 十八為僕者、宜畏而順服其主、不第於善良樸實者、卽苛責者亦然、 十九因人無辜被屈抑、心念主而忍受、乃主所悅、 二十爾有過被屈抑而忍受、是何足褒、若爾行善反遘艱厄而能忍、斯為天主所悅、 二一蓋爾見召為此、合利爾斯托斯代我受苦、遺法予我儕、使繼其武、 二二其躬無咎、口無詭譎、 二三見詬不反言、受難無厲色、皆畀至公審判者、 二四彼身負我罪、懸於木、為我旣絕於罪如死、而生於義、蓋爾以主傷而得醫、 二五因爾昔如歧路失牧羊、今適歸爾靈之牧、及監督、
[bookmark: .E7.AC.AC.E4.B8.89.E7.AB.A0]第三章
一為婦者、爾亦宜從夫命、為其中有拒聖教之夫、無待勸勉、乃緣婦行而使服、 二卽見爾貞潔敬畏而度生故、 三毋以編髮金銀錦繡等外飾為華美、 四乃以藏於心飾、和順温柔安靜不朽飾之人為華美、此天主前為貴、 五昔聖女、天主是賴亦以順夫為自飾、 六如薩拉爾敬順阿烏拉爾阿木、稱之為主人、爾若行善不畏難、可為薩拉爾女、 七為夫者、爾亦愼合宜相待、懷彼為柔弱器、且敬之、因伊亦共享施生恩寵、俾爾祈禱無所阻、 八終之、人人意宜僉同、相體恤、相愛如弟兄、懷慈憐、且敬愼謙遜、 九毋以惡報惡、以詬報詬、反代之祈福、思爾見召、以繼福寵、 十蓋愛享生見豫順者、當捫舌、毋言惡、緘口、毋妄謟、 十一避惡趨善、以求相睦道、而切追隨之、 十二因主啟目視義人、開耳聽其祈、而主面向行惡者、特滅之於地、 十三且爾向善、孰能害爾、 十四儻因義被害、實為眞福、人驚嚇爾、毋憂毋懼、 十五但心聖爾主、設人詰爾所望伊何、宜恆備對言、以温柔恭敬答之、 十六務常保良心、使謗爾為惡者、見爾從合利爾斯托斯所行皆善、則自愧、 十七因為善順主旨、遘難、較為惡受苦者、獲益良多、 十八曩合利爾斯托斯欲導我儕復詣主前、係義代不義者罪、亦受難一次、僅身被死、賴本神復活、 十九以之降下、傳播福音、予獄中所存靈性、二十卽昔悖主忍耐待其悔者、乃大祖諾乙造船拯八人脫水厄時是也、 二一今施我等救贖者、亦類此洗禮、非潔身去垢、乃許於主常存良心受洗、 二二純賴升天坐聖父右、卽差役能力權柄天神等服其下之伊伊穌斯合利爾斯托斯復活可得、

一是因合利爾斯托斯為我儕而以身受難、則爾亦宜以此意甲胄於己、蓋身受苦者、可息犯罪、 二特為處身餘時、不復縱慾、乃順主旨度生、 三且此度生、爾悉從異邦俗、縱行不潔、卽男色畜交圖姦等慾、沉湎饕餮、及拜偶醜行、今已足、 四故彼見爾不復同伊蕩檢踰閑、而心怪異且謗爾、 五然彼必自陳於將欲審判生者死者之主前、 六緣此、曾傳福音於死者、謂其論身、則依人道受審、論靈則遵主道得生、 七然萬事末期伊邇、故宜謹愼理事、儆醒祈禱、 八尤宜誠心相愛、因愛能蓋多愆、 九宜相欵旅客毋慍、 十爾以所受恩賜、各宜相事奉、堪媲忠信執天主諸恩寵事者、 十一能言者、宜循主諭而言、共事者、宜盡主賜力而事、務求凡事、悉致天主乘伊伊穌斯合利爾斯托斯享讚美、願榮光權力、皆係於彼於無窮世、阿民、 十二可愛者、毋避遣於爾之煉試、意為怪異、 十三乃因爾於合利爾斯托斯苦有分、則應喜、為爾於其光榮見時、亦可歡欣鼓舞、 十四若爾為合利爾斯托斯名見謗、則誠有福、因光榮能力神、卽天主神、安止於爾、在彼伊見誹謗、在爾則見讚揚、十五獨宜愼、毋因殘暴偸盜、行惡匪叛、而遭譴責、 十六若緣奉合利爾斯托斯教而被害、毋愧怍、處斯况、宜讚榮天主、 十七因審判天主家、其時或至、若審判由我儕起、彼不順天主福音者、將何以終、 十八若義者將僅得救贖、其不虔及犯法者、將見置何所、 十九故依天主旨受苦者、皆宜獻己於誠實善造之主、自仍修善、

一吾乃長老、曾為合利爾斯托斯苦難證、且分享將顯之尊榮者、勸爾中同為長老之人、 二牧爾處主羣、非由勉强、乃由心願、並順主旨督之、不貪汚利、宜甘心樂為、 三且莫主天主業、當為羣範、 四務求迨牧長復顯、爾得膺不朽榮冠、 五夫少者亦宜服長老、且各宜相服、必存謙讓、因驕泰者天主必違拗、卑遜者必賞恩、 六故宜自卑、欽服主堅臂、致主届時升舉爾、 七以所慮事聽主、因主眷顧爾、 八宜愼節儆醒、爾敵卽魔、如吼獅徧覓或得可吞噬者、 九以堅信捍禦之、知爾弟兄處世、亦常遇此難、 十願博施恩寵之主、託伊伊穌斯合利爾斯托斯、召我儕享永福、受暫苦期滿、必賞爾德全、成爾為堅定鞏固、及撼不動者、 十一光榮權柄皆係於彼、永世無窮、阿民、 十二此書畧載、託誠實爾弟西魯昻寄、特為示爾所奉持天主道、乃眞恩寵、 十三於瓦微隆城、與爾同蒙簡選之會、及吾弟子瑪爾克、皆問爾安、 十四祈由和愛相行接吻禮、願安和賴伊伊穌斯合利爾斯托斯降於爾躬、阿民、

